
Йәшәйешебеҙҙең төрлө тармаҡтарына үтеп ингән глобалләштереү мәғариф системаһын да урап үтмәне. Заман уҡыусыһы белемле генә түгел, ә алған белемен ижади яҡтан оҫта ҡулланыусы, кәрәкле мәғлүмәтте баһалау, анализлау ҡеүәһенә маһир һәм, әлбиттә, үҙ аллы  фекер йөрөтөүсе шәхес булырға тейеш. Был- педагогик коллективыбыҙ  алдында торған бурыстарҙың береһе.
Шулай итеп, Башҡорт гимназияһы 2010 йылдан «Берҙәм белем биреү мөхитен тыуҙырыу» проектын бойомға ашырыусы инновацион белем биреү учреждениеһы. Беҙҙә барлығы 1200 бала,  56 уҡытыусы.  Уларҙың 80 проценты юғары категориялы белгес. 
Һәр яҡлап үҫешкән уңышлы шәхес формалаштырыуға йүнәлтелгән маҡсатыбыҙ профилле белем биреү, социаль практикалар (үҙидарала ҡатнашыу, башланғыс кластарҙа тьюторлыҡ), ресурс үҙәге, дистанцион белем биреү кеүек моделдәр аша тормошҡа ашырыла. Былар, үҙ сиратында, фәнни эҙләнеү, проект эшмәкәрлеге, олимпиада һәм төрлө кимәлдәге конкурстарға әҙерләү өҫтәлмә белем биреү учреждениелары, юғары уҡыу йорттары һәм башҡа структуралар менән тығыҙ хеҙмәттәшлекте күҙ уңында тота. Мәҫәлән, Башҡорт дәүләт университетының Нефтекама филиалы менән башҡорт теле һәм әҙәбиәтен тәрәндән өйрәнеү тураһындағы проект, Башҡортостан Республикаһы мәғарифты үҫтереү институты менән берлектә төҙөлгән  «Туған тел һәм туған әҙәбиәт  буйынса белем алыуҙың сифатын күтәреү сараһы булараҡ лингво-тыуған яҡты өйрәнеү проект эшмәкәрлеге» тип аталған инновацион майҙансыҡ берҙәм белем биреү мөхитен тыуҙырыусы берәмектәр. Һис шикһеҙ, уҡыусыларыбыҙҙың ҡала, республика, Рәсәй  һәм Халыҡ-ара кимәлдәге олимпиадаларҙа, конференция һәм конкурстарҙа ҡатнашып, призлы урындарҙы яулауы  берҙәм, уртаҡ емешебеҙ, тип иҫәпләйбеҙ. Ғөмүмән алғанда, атап кителгән проекттарҙы бойомға ашырыу уҡыусыларҙың туған тел генә түгел, ә башҡа предметтар буйынса ла белем сифатын күтәреүгә булышлыҡ итеүсе фактор. Шулай уҡ, уҡытыусыларҙың  категорияһын күтәреү эше лә ошо проекттар нигеҙендә үтәлә.
Дәрестә алған баһаларҙың бәҫе төшкән заманда балаларҙы белем алыуға, тормошта уңышҡа өлгәшеү юлдарын өйрәнеүгә  мотивациялау юлдары дәрестәр һәм кластан тыш сараларҙың бихисап моделдәрен ҡулланыу аша алып барыла. Был тәңгәлдә, махсус һәм электив курстар, факультативтар, студиялар һ.б.  формалар берҙәм белем биреү мөхитен тыуҙыра ла инде. Үҙен бар яҡлап та оло тормошҡа әҙерләү өсөн гимназияла утыҙҙан ашыу түңәрәк һәм секция эшләй. Улар араһында мотлаҡ ата-әсәләрҙе йәлеп иткәндәре лә бар. Мәҫәлән,  «Шәжәрәңде беләһеңме? »,  «Тыуған яҡ тәбиғәте» ,  «Дарман» ,  «Ер-һыу атамалары»  һ.б. бик күп проекттар нәҡ мәктәпкә ата-әсәләрҙе ылыҡтырыу маҡсатын ҡуйһа, теле-һәм театр студиялары балаларҙың киләсәген күҙалларға мөмкинлек бирә. Ижади, эстетик зауыҡ тәрбиәләүҙә хеҙмәттәшлектең эффектлы юлдары Нефтекама ҡалаһы башҡорттары Ҡоролтайы, Нефтекама дәүләт филармонияһы,  Тыуған яҡты өйрәнеү музейы, «Урал» халыҡ үҙәге һәм Халыҡтар мәҙәниәте үҙәге кеүек структуралар менән тығыҙ бәйләнештә бойомға ашырыла.
Мәрйәм Бураҡаеваның республика программаһын бойомға ашырған «Йәйләү» йәйге ял лагерында йыл һайын  50-нән ашыу бала ял итә. Лагерҙағы һәр сара халҡыбыҙҙың меңәр йыллыҡ тарихи-мәҙәни тормошон заман күҙлегенән өйрәнеүгә йүнәлтелгән.
 Гимназияла илһөйәрлек тәрбиәләү ҙә юғары урын биләй. Был юҫыҡта, Рәсәй ФСБ-һы системаһы менән хеҙмәттәшлек булдырылыуға ун йылдан ашыу ваҡыт үтте. Ике-өс быуын илде һаҡлаусы йәш кадеттар әҙерләнде. Бөгөн улар Рәсәй вуздарында белем ала.  Республика программаһына ярашлы «Шайморатовсылар» проектын бойомға ашырыу ҙа Нефтекама ҡалаһы хәрбиҙәре менән берлектә башланырға тора. 
Шулай итеп, Башҡорт гимназияһы уҡыусыларҙы художестволы-эстетик, интеллектуаль яҡтан үҫтереүҙән тыш уларға физик һәм патриотик тәрбиә биреү йәһәтенән дә ҡалабыҙҙа алдынғы инновацион белем биреү учреждениеларының береһе иҫәпләнә. 

 
